Il-messaġġ ta' Gonzi huwa ċar Is-Sibt il-Parlament se jiltaqa' overtime (tgħid se jitħallsu extra ta' dan?) biex jiddiskuti mozzjoni tal-Oppożizzjoni Laburista dwar l-iskandlu tal-onorarja lill-Membri Parlamentari u Ministri. Din hija dwar iż-żjieda oxxena ta' €500 minn wara dahar kulħadd ħlief tal-ministri li ħaduha biex niftehmu. Jidher li l-Gvern ta' Lawrence Gonzi se jipproponi kontro-mozzjoni u se jipprova jsalva ġieħu biha. Intant ikomplu l-manuvri biex il-Membri Parlamentari Nazzjonalisti kollha, inkluż it- troublemakers bħal Jeffrey Pullicino Orlando, Jesmond Mugliett u Jean-Pierre Farrugia, jivvutaw mal-Gvern minkejja l-kritika tagħhom sa dil-ġimgħa stess. Jidher li f'dak każ il-Prim Ministru Gonzi rnexxielu jgħaqqad it-tim tiegħu. Imma aħna tal-Mazzun nistaqsu: x'inhu l-prezz? B'liema lixka qed iżommhom magħqudin għallinqas fuq din tal-onorarja? X'heddidhom? X'wegħdhom? Xi reshuffle biex iwessa l-kabinett u jagħmel skoss ministri ġodda meta fadal inqas minn sentejn għall-elezzjoni (filwaqt li xi ilsna ħżiena qed jgħidu li fadal ħafna inqas minn hekk)? Issa naraw. Tas-Sibt tgħaddi wkoll u jidher li GonziPN ftit jista' jsalva minnha. Għax imbagħad irid jiffaċċja mill-ewwel il-kwistjoni tal-votazzjoni dwar il-liġi tad-divorzju. U l-poplu diġa' xeba' jiġbidlu saqajh lill-GonziPN li filwaqt li fil-każ tad-divorzju il-ħin kollu jsemmu l-kuxjenza u mhux kuxjenza, jidher li ħadd minn GonziPN ma żeffen fin-nofs il-kuxjenza għaż-żjieda oxxena ta' €500 għall-ministri filwaqt li l-bqija tal-poplu ħa €1.16 biss. Sibt wara Sibt, u mhux Ħadd wara Ħadd biss, tasal ta' kulħadd!
Chi non vota con me gli faccio un culo cosi'!